Diari Oficial de la Generalitat Valenciana


Sumari del DOGV 9613, del 08-06-2023 (2023/6121)

RESOLUCIÓ de 30 de març de 2023, del director general de Qualitat i Educació Ambiental, per la qual es formula declaració d'impacte ambiental del projecte de parc solar fotovoltaic de 49,99 MWp i infraestructures d'evacuació (PSF Serol), als termes municipals de Salinas, Elda i Petrer (Alacant). Expedient: (3102441) 056/2023/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9613

Data del DOGV
:   08-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6121


Data del document
:   30-03-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Correcció d'errades

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 30 de març de 2023, del director general de Qualitat i Educació Ambiental, per la qual es formula declaració d'impacte ambiental del projecte de parc solar fotovoltaic de 49,99 MWp i infraestructures d'evacuació (PSF Serol), als termes municipals de Salinas, Elda i Petrer (Alacant). Expedient: (3102441) 056/2023/AIA. [2023/6121]  
  
Declaració d'impacte ambiental  
Expedient: (3102441) 056/2023/AIA.  
Títol: Parc solar fotovoltaic de 49,99 MWp i infraestructures d'evacuació (PSF Serol).  
Promotor: Esparity Solar ES Generación Verde 1, SL.  
Òrgan substantiu: Servei Territorial d'Indústria, Energia i Mines d'Alacant.  
Ref. òrgan substantiu: (ATALFE 2020/95).  
Localització: Salinas, Elda, Petrer.  
  
Antecedents i descripció del projecte  
El 24 de gener de 2023, la Direcció General de Qualitat i Educació Ambiental emet informe d'impacte ambiental del projecte d'instal·lació fotovoltaica de 49,99 MWp i infraestructura d'evacuació -Serol- en el qual es conclou que el projecte requereix una avaluació d'impacte ambiental ordinària (exp. 9/2537-EBU), avaluació d'impacte ambiental que és objecte de l'actual resolució.   
Es planteja la construcció d'una planta solar fotovoltaica juntament amb la infraestructura d'evacuació. La planta solar tindrà una potència pic de 49,99 MW i estarà conformada per mòduls fotovoltaics. La instal·lació de producció se situarà en les parcel·les cadastrals següents del terme municipal de Salinas (Alacant): 129, 128, 153, 130, 127, 126, 67, 125, 115, 121, 123, 124, 154 del polígon 12, i també en el polígon 7, parcel·la 11. Queden vinculades al projecte (sense ús) les parcel·les 148, 68, 72, 67, 71, 73, 117, 122 i 69 del polígon 12, així com la parcel·la 67 del polígon 7 del mateix municipi. La superfície cadastral afectada és d'1.085.991 m2 i són les instal·lacions de generació ocupants de 89,67 ha i el perímetre barrat de 78,90 ha.  
Per a la instal·lació dels panells caldrà realitzar moviments de terra eliminant les diferències de cota superiors al 15% N-S. Aquests moviments seran mínims. Els panells es disposaran respectant el màxim possible els murs de pedra existents. La distància entre clavaments de files serà de 4 m i entre panells de files contigües d'1,56 m. La PFS comptarà amb camins interns de 4 m.  
Com a instal·lacions complementàries es preveu la instal·lació en la parcel·la 125 del polígon 12 de caseta prefabricada de 109,5 m2 i 4 magatzems prefabricats de 14,60 m2 i 5 centres de transformació.  
La instal·lació de producció no ha sigut objecte de modificació després de l'informe d'impacte ambiental emés.  
La línia d'evacuació ha sigut objecte de diverses modificacions. La principal modificació d'aquesta línia es va produir en la tramitació de l'expedient 9/6233-YNS, en el qual es va proposar el soterrament de la línia en el seu traçat al sud de la Llacuna de Salinas, un dels aspectes que va motivar la realització d'un procediment ordinari d'avaluació d'impacte ambiental. Actualment, la principal modificació és evitar el pas per la Serra del Bateig, pas que es realitzarà envoltant-la fins a enllaçar amb el traçat que es dirigeix cap al nord.   
  
La línia d'evacuació tindrà una tensió nominal de 66 kV, origen en l'ST Petrer (existent), i finalitzarà en subestació interna de 30/66 kV. La línia modificada tindrà una longitud de 17.684,08 m en els quals s'alternen trams aeris (uns 10.494,9 m) i subterranis (uns 7.189,18 m). Anirà uns 79,55 m al terme municipal de Petrer, 13.035,16 a Elda i 4.569,37 al terme de Salinas. Per a la construcció de la línia, serà necessari realitzar 51 suports. Els termes i les parcel·les afectades poden consultar-se en l'anunci d'informació pública corresponent. Els trams soterrats s'instal·laran per mitjà de rasa entubada formigonada. Els conductors aeris seran del tipus LA-280 HAWK (242-AL1/39-ST1A), conductors nus d'alumini - acer per a línies elèctriques d'alta tensió. Els suports utilitzats són estructures de gelosia metàl·lica i secció quadrada, configurats amb perfils angulars de costats iguals i xapes fabricades en acer laminat i galvanitzades en calent.  
  
Tramitació administrativa  
  
1. Antecedents:  
En compliment de l'article 25 del DL 14/2020, de 7 d'agost del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, es van emetre els informes següents:  
- El Servei de Gestió Territorial emet informes en dates de 18 de desembre de 2022 i 18 de gener de 2023. En l'últim informe es conclou que determinades zones de la instal·lació de producció estan afectades per perillositat d'inundació de nivells 5 i 6, per la qual cosa es podria considerar la planta com a viable sempre que es deixaren lliures de mòduls aquestes zones, i s'indica que el projecte haurà de ser objecte d'un nou informe.  
- El Servei d'Infraestructura Verda i Paisatge emet tres informes en dates de 23 de juny, 6 de setembre, 11 de novembre de 2022 i 16 de gener de 2023, dels quals els aspectes més rellevants s'exposen a continuació.  
En els dos primers informes ratifica l'afecció significativa al paisatge de rellevància regional (PRR 30 Vinyes d'Alacant) per les instal·lacions de producció, afecció rellevant, a més, per situar-se en l'entorn de la Llacuna de Salinas, espai inclòs en el Catàleg de zones humides de la CV.   
Els recintes agrícoles on persisteix el cultiu de la vinya incomplirien la instrucció del PRR esmentat i l'apartat 8.a del Decret llei 14/2020, no sent viables les parcel·les 67, 68, 71, 72, 73 i 148 del polígon 12 de Salinas. Aquests recintes han quedat fora de la instal·lació de producció, però queden vinculats a la instal·lació.  
Respecte al disseny de les instal·lacions, si bé en principi es considera el clavament sense fonamentació, el promotor indica la possibilitat de recórrer a una altre tipus de solucions com puntal o sabata de formigó, alternatives que no es consideren viables per produir segellament del sòl. Considera necessari que es respecte la connectivitat dels camins rurals i els elements conformadors del paisatge, per la qual cosa haurà d'augmentar-se la separació amb les construccions rurals i evitar l'efecte corredor derivat del respecte a la via pecuària vereda del Pozo Hondo. Hauran de crear-se espais de transició al costat de les zones forestals annexes al projecte.  
Finalment, el 16 de gener de 2023, emet informe definitiu en el qual considera favorable condicionada la instal·lació de producció i desfavorable, la línia d'evacuació, i s'han d'augmentar els trams soterrats fent ús de camins públics, adaptar els suports a la topografia i llindes de parcel·les i modificar el tram aeri que va per la Serra del Bateig.  
  
En la instal·lació de producció, a més, tenint en compte que es tracta d'una àrea amb elevada fragilitat visual, s'estableixen una sèrie de condicions de les quals destaca la reculada dels closos amb les cases i la reducció d'aquest a les zones ocupades per panells, manteniment de camins rurals i murs de pedra en sec identificats en l'estudi d'integració paisatgística, separació de 25 m de la instal·lació amb el terreny forestal estratègic i 50 m amb la zona de la bassa, manteniment dels cultius existents en les zones no ocupades per panells, eliminació de panells en la parcel·la 67 i els situats sota el vial interior proposat.  
  
L'informe conclou favorable la PSF sempre que es complisquen els aspectes de l'informe i desfavorable la línia d'evacuació.  
Amb posterioritat a l'emissió de l'IIA de data 24 de gener de 2023, es té esment de l'emissió d'informe de 23 de gener de 2023, de la Subdirecció General d'Espais Naturals i Biodiversitat i de la Subdirecció General de Medi Natural i Avaluació Ambiental amb caràcter favorable condicionat, que estableix diverses mesures preventives que s'incorporaran a aquesta resolució.   
2. Expedient 56/9242-FOD  
En data de 3 de març de 2023, el Servei Territorial d'Indústria i Energia d'Alacant va donar trasllat a aquest òrgan ambiental de documentació del projecte. Amb data de 24 de març de 2023 es procedeix a l'obertura de nou expedient d'avaluació d'impacte ambiental una vegada complits els tràmits administratius previs imprescindibles necessaris per a l'obertura d'expedient per part d'aquest òrgan ambiental, incorporant-hi els documents prèviament remesos. La documentació aportada ha sigut:  
- Modificació del projecte de línia elèctrica de 66 kV.  
- Annex a l'estudi d'impacte ambiental.  
- Resultat de la informació pública.  
- Documentació completa de l'expedient ATALFE 2020/95, remés a aquest òrgan ambiental en data de 27 de desembre de 2022 (exp. 9/4991-ZRZ).  
Informació pública:  
El 28 de febrer de 2022 es publica en el Diari Oficial de la Generalitat Valenciana l'anunci d'informació pública de la central fotovoltaica Serol i infraestructura d'evacuació. Així mateix, es va realitzar informació pública mitjançant publicació en el BOP d'Alacant núm. 32 de 16.02.2022.  
La informació pública de la modificació del projecte (línia d'evacuació) es va produir mitjançant anunci en el Diari Oficial de la Generalitat Valenciana de 3 de març de 2023, Butlletí Oficial de la Província d'Alacant de 3 de març de 2023 i exposició en el web de l'òrgan substantiu.   
Es consideren ambdues informacions públiques integrants del procediment d'avaluació d'impacte ambiental del projecte que es va iniciar amb la remissió de l'òrgan substantiu a l'òrgan ambiental de la documentació per a l'inici del procediment en data de 27 de desembre de 2022.  
El resum amb el contingut de les al·legacions en la informació pública de 28.02.2022 queda detallada en l'informe d'impacte ambiental de data 24 de gener de 2023 (exp. 9/6609-BIO).  
En la informació pública de la modificació del projecte, es va formular consulta a les següents administracions públiques afectades:  
- ADIF.  
- Ajuntament d'Elda.  
- Ajuntament de Petrer.  
- Ajuntament de Salinas.  
- Ministeri de Transports, Mobilitat i Agenda Urbana.  
- Conselleria de Política Territorial, Obres Públiques i Mobilitat.  
- Confederació Hidrogràfica del Xúquer.  
- IDE.  
- REE.  
- Telefónica, SA.  
- Direcció General de Cultura i Patrimoni.  
- Direcció General de Medi Natural i Avaluació Ambiental.  
- Subdirecció General d'Infraestructura Verda, Paisatge i Gestió Territorial.  
S'ha remés una còpia dels informes obtinguts i el contingut de les al·legacions rebudes, dels quals destaquen els informes i les al·legacions següents pel seu contingut ambiental:  
- Informe de 8 de març de 2023 de la Secció d'Administració Cultural d'Alacant on s'indica que, tenint en compte els informes prèviament emesos, no cal fer cap consideració.  
- L'Ajuntament d'Elda emet tres informes:  
Informe de 20 de març de 2023 del tècnic municipal de Medi Ambient: la modificació de la línia elèctrica afectarà terreny forestal comú i estratègic i provocarà l'afecció a la vegetació a causa de la necessitat de talar o podar l'arbratge en les zones d'afecció. Els trams subterranis proposats en el terme d'Elda seran soterrats per camins, per la qual cosa la vegetació serà nul·la.  
Indica l'informe que l'impacte paisatgístic de la línia elèctrica serà destacat i afectarà sòl no urbanitzable protegit d'interés paisatgístic.   
  
El projecte no justifica la impossibilitat tècnica o econòmica de soterrar el cablejat de la línia d'evacuació, per la qual cosa s'emet informe desfavorable.  
Informe de 17 de març de 2023 de l'arquitecta municipal: l'informe analitza de manera detallada el traçat de la línia d'evacuació i destaca l'afecció a terreny forestal estratègic, sòl amb el risc d'inundació, el pas per un BIC a menys de 500 m, així com als voltants de la Finca Lacy, inclosa en l'inventari autonòmic de béns de la Guerra Civil, l'afecció de la línia a sòl amb presència de vegetació gipsícola, hàbitat protegit.  
Considera l'informe que la línia incompleix els criteris de localització de les infraestructures, entre altres, del Decret 14/2020, ja que no justifica la impossibilitat de soterrament de la línia i no té en compte els camins existents en el seu traçat per sòl protegit d'interés paisatgístic, entre altres. Considera, a més, que la línia tindria cabuda al terme d'Elda en sòl no urbanitzable. No obstant això i amb la finalitat de no interferir en el desenvolupament del polígon Lacy hauria de considerar-se el soterrament de la línia per camins existents i camins públics, i compatibilitzar, així mateix, aquest traçat amb el respecte al patrimoni de la Guerra Civil del municipi.  
  
L'informe s'emet desfavorable.  
- Informe de 20 de març de 2023, del cap de la Secció Tècnica d'Obres i Infraestructures que confirma el sentit desfavorable dels informes emesos.  
- Informe del Servei d'Infraestructura Verda i Paisatge, de 23 de març de 2023, que es reitera en l'informe de 16 de gener de 2023, indicant-hi que el promotor no ha documentat gràficament la modificació de la PSF. Respecte a la línia d'evacuació (LE), no s'ha atés la recomanació d'augmentar els seus trams soterrats però s'han fet els canvis imprescindibles (modificació del traçat en la Serra del Bateig), per a donar viabilitat a la línia, per la qual cosa s'emet informe favorable de la modificació proposada. Per a la PSF, es tindrà en compte el contingut dels informes previs emesos.  
- Informe de la Subdirecció General d'Espais Protegits i Biodiversitat i de la Subdirecció General de Medi Natural i Avaluació Ambiental de 24 de març de 2023, en què es reitera l'informe del 23 de gener de 2023 pel que fa als aspectes de protecció del sòl contra l'erosió, la prevenció d'incendis forestals i la protecció de vies pecuàries (carrerada de la Pruna de 10 m d'amplària legal i vereda del Pou de 20 m d'amplària) en l'àmbit de la PSF, indicant-hi que s'haurà de respectar la servitud de pas ramader establit en l'acte de classificació, en la fase d'obres i funcionament.  
Respecte a la vegetació arbòria, hauran de respectar-se els rodals d'arbres de més de 5 m d'alçària.  
Respecte als danys per conills, atés que a Salinas hi ha sobrepoblacions, el moviment de terres en la fase d'obres es podrien agreujar els danys, per la qual cosa s'adoptaran les mesures preventives de l'Ordre d'11 de juny de 2009, especialment pel que fa a l'article 14.  
  
El clos perimetral previst per a la instal·lació, s'ha d'ajustar al que es disposa en el Decret 178/2005, de 18 de novembre, del Consell de la Generalitat, pel qual s'estableixen les condicions dels closos en el medi natural i dels tancaments cinegètics. A més, per a evitar la col·lisió d'aus contra el clos de la planta solar es col·locaran plaques metàl·liques o d'un material plàstic fabricat en poliestiré o similar, de color blanc i acabat mat, de 25 x 25 cm, que hauran de situar-se almenys en els espais entre suports. Aquestes plaques han de ser revisades anualment i s'han de reposar les que puguen haver-se soltat, per a evitar així la pèrdua d'eficàcia de la mesura anticol·lisió.  
Atés que en la zona poden localitzar-se exemplars de cogullada fosca, tallareta cuallarga i còlbit negre, abans de la realització de les obres haurà de prospectar-se la zona per a descartar que el lloc de nidificació es localitze prop de l'àmbit del projecte. Les obres hauran de realitzar-se fora del període comprés entre l'1 d'abril i el 31 de juliol.  
  
A menys de 2,5 km de la PSF es localitzen dos nius d'àguila reial, per la qual cosa la planta pot generar afecció a l'àrea d'espai vital i produir pèrdua de l'hàbitat de l'espècie, i per això les mesures compensatòries hauran d'anar dirigides a compensar la superfície d'hàbitat perduda i es mantindran durant tot el temps que dure l'explotació de la instal·lació.  
Pel que fa a la línia elèctrica, indica que afecta terreny forestal ordinari i estratègic i vies pecuàries (vereda dels Serrans i Canyada Reial d'Andalusia), per la qual cosa haurà de tindre's en compte el que s'ha exposat en l'informe de 23 de gener de 2023.  
Atés l'encreuament amb les senderes homologades PR-CV-25,PR-CV-195, Sendera Via Augusta, hauran d'adoptar-se les mesures que corresponguen de protecció als usuaris.   
Segons la cartografia disponible de la GVA, la línia d'evacuació de PSF Serol va per l'interior de la zona de protecció de la zona humida protegida de la Llacuna de Salinas, i fins i tot arriba a circular pel seu límit. La llacuna és també espai protegit de la Xarxa Natura 2000 com a LIC Llacuna de Salinas. Aquest tram s'ha dissenyat de manera subterrània seguint camins d'ús agrícola.  
Segons l'article 9.4.b del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, la ubicació d'aquesta instal·lació no és compatible amb la zona humida, per la qual cosa s'haurà de traçar la línia per l'extensa xarxa de camins agrícoles que hi ha en la zona fora d'aquesta i del seu perímetre de protecció.  
La línia d'evacuació de la planta solar fotovoltaica Serol afecta en diferents punts els següents hàbitats prioritaris:  
6220\* Llistonars termòfils valencianomurcians.  
9560\* Boscos endèmics de Juniperus spp.  
1520\* Vegetació gipsícola ibèrica.  
Haurà d'efectuar-se, com a mesura preventiva, una prospecció prèvia, per a assegurar-ne la no afecció durant el desenvolupament de les obres i la posterior posada en funcionament. Els suports de la línia d'evacuació no podran afectar les espècies pròpies d'aquests hàbitats, i s'hauran de recular, si és el cas.  
La línia d'evacuació projectada haurà de complir les prescripcions tècniques i les mesures de prevenció descrites en els articles 6 i 7 del Reial decret 1432/2008, de 29 d'agost, pel qual s'estableixen mesures per a la protecció de l'avifauna contra la col·lisió i l'electrocució en línies elèctriques d'alta tensió.  
L'informe condiciona el projecte a les mesures següents, que resumeixen o complementen les exposades en l'informe:   
Seguiment de les mesures de protecció del sòl a l'efecte d'evitar l'aparició de signes d'erosió.  
A causa de la raresa i la fragilitat de les espècies que alberga l'hàbitat prioritari 1520, i el reg de desaparició de l'hàbitat, es realitzarà una prospecció prèvia de les espècies existents minimitzant les labors d'instal·lació dels suports de la LE per a minimitzar l'afecció a l'hàbitat.  
  
S'inclourà en el programa de vigilància ambiental el seguiment d'aus i quiròpters i s'enviarà anualment a l'òrgan competent en vida silvestre, els resultats d'aquest.  
En l'àmbit de la PSF no es podran emprar herbicides, i serà preferible la ramaderia extensiva o el desbrossament selectiu.  
Es recomana la instal·lació de caixes niu per a aus i atalaiadors per a atraure la presència d'aus nocturns i la instal·lació d'abeuradors.   
Pel fet que aquest informe ratifica l'emés prèviament en data de 19 de gener de 2023 per les subdireccions generals d'Espais Naturals Protegits i Biodiversitat i de Medi Natural i Avaluació Ambiental, es procedeix a indicar els aspectes més destacables de l'informe:  
  
L'informe adverteix del risc de degradació del sòl degut als moviments de terra i a la desaparició de la vegetació, i el risc d'erosió que això pot generar. Per això, considera que no han d'eliminar-se els bancals existents, mantindre la capa fèrtil del sòl, realitzar el mínim moviment de terres, instal·lar les plaques mitjançant clavament, sembrar gramínies i lleguminoses per a accelerar el procés d'implantació vegetal i la recuperació d'insectes, micromamífers i aus. Haurà de controlar-se l'aparició d'escolaments.  
Pel que fa a l'afecció a aus, l'afecció més greu és la pèrdua de la superfície d'espai vital en el cas de rapinyaires, i de cria i alimentació en el cas d'altres espècies. Per a reparar la pèrdua de l'hàbitat, s'hauran de mantindre els cultius existents en les zones on siga possible, a més d'adquirir o arrendar parcel·les de cultiu amb la finalitat de mantindre els cultius tradicionals que permeten el desenvolupament de les postes d'avifauna en almenys un 25 % de la superfície afectada.  
Els panells s'hauran de disposar a manera d'illes en superfícies no superiors a 10 ha, i es disposarà de corredors de vegetació que permeten la circulació de la fauna.  
- Informe del Servei de Gestió Territorial de 27 de març de 2023, en el qual s'exposa que part de la modificació del projecte (LE) ha sigut consensuada amb aquest òrgan acceptant, i ha acceptat el promotor, així mateix, excloure les zones inundables de la PSF com a zones ocupades per panells solars. No obstant això, aquest mateix òrgan considera que pot consensuar-se l'aprofitament total o parcial de les zones afectades per inundabilitat.  
Quant a la modificació de la línia d'evacuació per a evitar l'afecció a la Serra del Bateig, considera que, atesa l'existència de camins en el primer tram aeri, se n'ha de realitzar-se el soterrament.  
Respecte a la PFS, indica que el promotor no ha efectuat cap modificació del projecte, per la qual cosa, en estar afectada per risc d'inundabilitat, es considera incompatible amb la normativa del PATRICOVA. No obstant això, la PFS es considera viable condicionada i és necessari que davant qualsevol mesura que comporte modificació de la situació inicial d'inundabilitat siga analitzada per a evitar possibles afeccions a tercers.  
- Respecte a les al·legacions presentades per particulars, associacions, persones afectades, es realitza un resum del seu contingut ambiental:  
Disconformitat amb la valoració socioeconòmica de les instal·lacions. Perjudici econòmic al turisme.  
Substitució de grans projectes energètics per uns altres que fomenten la sobirania energètica local, necessitat d'una planificació global dels projectes energètics.  
Impactes sobre el paisatge.  
Presència de murs de maçoneria en sec de gran port que han de ser tinguts en compte en el projecte, alguns d'aquests no assenyalats en la documentació presentada.  
Amenaça per a la biodiversitat.  
Afecció de magnitud a aus i ratpenats per les línies elèctriques, cosa que ha obligat la Generalitat Valenciana a ampliar les zones de protecció d'avifauna contra la col·lisió i l'electrocució. L'EIA no fa esment a la Llacuna de Salinas, sent possible zona d'alimentació de Myotis cappacinii, tampoc s'esmenta en l'estudi d'avifauna la presència de la Llacuna i la possible fauna existent, factor que augmentaria l'elevada biodiversitat de la zona.  
Pèrdua de connectivitat entre la Serra de l'Ombria i l'Alt de Don Pedro/Serra de la Sima (Xarxa Natura 2000) tot i respectar la pineda existent a cada costat de la rambla. Les pinedes existents en l'àmbit de la PFS són de gran edat i requereixen la seua protecció ambiental.  
  
Per a valorar objectivament l'impacte del projecte, s'ha de tindre en compte la Llacuna de Salinas que es troba als seus voltants.  
No es preveu en la documentació presentada l'afecció a l'hàbitat zones subestèpiques de gramínies i anuals del Thero-Brachypodietea i boscos endèmics de Juniperus spp.  
La valoració de l'impacte de la LE sobre l'avifauna no és adequat, en tindre en compte que no es considera rellevant, quan queda comprovada la presència en l'àrea d'espècies com ara àguila calçada, àguila marcenca, esparver comú, àguila cuabarrada, entre altres.  
El canvi d'ús en ecosistemes agraris de secà està lligat a la disminució de les poblacions d'alàudids.  
No té sentit la tala d'arbratge que actua com a embornal natural de CO2.  
El projecte contravé el Pla especial de protecció del paisatge i medi natural de Salinas i, especialment, en l'afecció de la LE a la Llacuna de Salinas.  
El fet que la PFS no afecte camps de vinya, no vol dir que no afecte el paisatge de rellevància regional PRR 30, atés que disminuirà la qualitat del paisatge.  
El terme de Salinas es troba dins de zona prioritària a l'efecte de l'aplicació de les mesures de prevenció aplicables a les línies elèctriques d'alta tensió. En l'àrea hi ha un elevat nombre de morts d'aus per electrocució.  
Les línies elèctriques han de construir-se soterrades excepte on no siga possible, compartir infraestructures d'evacuació. Poden produir efectes sobre la salut.  
Els trams aeris de la línia d'evacuació no reuneixen els requisits de mesures d'integració paisatgística i de seguretat per a l'avifauna, per la qual cosa s'hauria de soterrar la línia i compartir línia amb altres projectes.  
Considera inexistent la informació pública en matèria de paisatge i parcials els estudis en matèria de paisatge realitzats.  
Sol·licitud de declaració d'impacte ambiental negativa.  
Sol·licitud d'un nou procediment d'avaluació d'impacte ambiental quan haja sigut presentat el projecte d'execució del projecte definitiu.  
  
Finalment, particulars reiteren les al·legacions a la PFS presentada en la tramitació de l'expedient 9/1584-CDP, el resum i el contingut del qual pot consultar-se en l'informe d'impacte ambiental de data 24 de gener de 2023. El contingut íntegre de les al·legacions presentades pot, així mateix, consultar-se en la pàgina web d'aquest òrgan ambiental accedint a l'expedient esmentat.   
L'òrgan substantiu ha remés el contingut dels informes i les al·legacions emesos que han sigut contestades pel promotor. Part de les al·legacions presentades es refereixen a la PSF, per la qual cosa el promotor considera que no són objecte de l'actual informació pública i són còpia de les presentades per a la informació pública realitzada en data de 28 de febrer de 2022 i que van ser contestades en aquesta tramitació. S'han contestat les qüestions particulars relatives a afecció de parcel·les.  
  
Atés que aquesta valoració ambiental fa referència al conjunt del projecte, alguns aspectes de les al·legacions presentades, encara que idèntiques el primer període d'informació pública, han sigut incloses en aquesta resolució en tractar-se de qüestions sobre les quals les administracions públiques afectades s'han pronunciat o han sigut considerades en aquesta valoració ambiental.  
Atés l'estat de tramitació d'aquest i altres projectes anàlegs i atenent les fites establides en el Reial decret llei 23/2020, de 23 de juny, es formula consulta a l'Advocacia en relació amb la possibilitat d'emetre declaració d'impacte ambiental amb caràcter retroactiu. S'emet informe de data 17 de gener de 2023 i aclariment en data 22 de febrer de 2023, en relació amb el que es preveu en l'article 39.3 de la Llei 39/2015, d'1 d'octubre.   
 De conformitat amb els antecedents exposats, l'expedient complet es va rebre en l'òrgan ambiental per a la seua avaluació d'impacte ambiental en data 27 de març de 2023.  
Amb la finalitat d'incidir específicament en els aspectes que van motivar la realització d'un procediment ordinari, l'actual resolució se centrarà en valorar específicament aquests aspectes.  
  
Consideracions ambientals  
- Instal·lació de producció:  
Espais protegits i altres figures de protecció ambiental:  
La instal·lació de producció Serol se situa en general sobre terrenys agrícoles productius de regadiu.  
Consultat el SIGPAC, tant les parcel·les 115 com les 123 i 124 del polígon 12 tenen actualment un ús forestal i posseeixen similars característiques a la subparcel·la b) de la parcel·la 130, exempta d'ocupació i inclosa en el PATFOR (Pla d'acció territorial forestal de la CV) com a terreny forestal estratègic, per la qual cosa, sent de similar valor els terrenys afectats, han de preservar-se i, per tant, han de quedar exemptes d'ocupació de panells solars. La parcel·la 117 del polígon 12 queda exempta d'instal·lacions segons projecte, per les seues característiques forestals, aspecte que per tant ha de continuar respectant-se en la resta de la instal·lació.  
La instal·lació limita, així mateix, amb la Serra de l'Ombria, considerada terreny forestal estratègic segons PATFOR, i la planta se situa en el corredor existent entre aquest espai i la Llacuna de Salinas, d' 1,2 km d'amplària, a penes.   
L'element ambiental més significatiu en l'àmbit pròxim a la planta solar és, com s'ha dit, la Llacuna de Salinas, zona humida protegida, que és al seu torn integrant de la Xarxa Natura 2000 (LIC Llacuna de Salinas), així com la zona de protecció d'aquesta zona humida. Tota la PSF està inclosa en l'àrea de recuperació del fartet. Actualment, ha sigut declarada la llacuna com a ZEC (Decret 12/2023, de 10 de febrer). La instal·lació de producció no afecta directament aquesta zona però es troba en el límit del seu perímetre de protecció (menys de 50 m).   
  
La Llacuna de Salinas és una llacuna endorreica, la conca de la qual té una doble alimentació, en confluir-hi tant flux d'aigües subterrànies com superficials. Les aigües superficials arriben des dels barrancs de les serres que la circumden. Abans d'arribar a la llacuna, aquestes aigües solen desaparéixer per infiltració i després de la seua infiltració flueixen per gravetat. Les aigües subterrànies venen de la infiltració procedent de les serres perimetrals i de la descàrrega del sistema aqüífer denominat Carche - Salinas. Les aigües subterrànies, després del contacte amb depòsits de sals del Keuper valencià, doten la llacuna del seu caràcter d'aiguamoll salobre.  
Per això, qualsevol actuació que es produïsca en la zona no podrà suposar l'agreujament de les condicions actuals, ja per si mateix precàries. El flux d'aigua superficial en l'àmbit de la PSF s'haurà de mantindre's respectant les zones inundables, no interferint en el règim del barranc existent en l'àmbit, haurà de fomentar-se o cuidar que es produïsca una adequada infiltració de les aigües de pluja, i haurà de ser preferent, per a conservar el caràcter salobre de la llacuna, la infiltració enfront de l'aportació directa.   
En el mateix sentit, els escolaments procedents dels panells solars no han d'escórrer lliurement sinó que se n'ha de procurar l'absorció pel terreny per qualsevol mitjà que el promotor considere oportú establir, i evitar qualsevol escolament que, sense ser absorbit prèviament pel terreny, puga arribar a la llacuna o al seu perímetre de protecció, amb la finalitat de conservar el seu caràcter salobre.  
Un altre espai d'interés en l'àmbit, considerat en un sentit ampli, de la PFS és la Sima de los Borreguillos, inclosa en el Catàleg de coves de la Comunitat Valenciana i inclosa en el Pla de recuperació del ratpenat peugròs i ratpenat de ferradura mitjà.  
  
La via pecuària Carrerada de la Pruna circula a l'oest de les instal·lacions, mentre que la Vereda de Pozo Hondo circula a l'est de l'anterior en l'interior de la planta de producció. Està previst en el projecte el respecte a ambdues vies pecuàries.  
La totalitat de la planta fotovoltaica se situa en l'àmbit del paisatge de rellevància regional PRR 30 Vinyes d'Alacant (Novelda i el Pinós). No obstant això, amb anterioritat a l'emissió de l'informe d'impacte ambiental, a instàncies de l'òrgan competent en paisatge, es va eliminar de l'ocupació per part de la PSF les parcel·les ocupades per vinya, i l'òrgan competent en paisatge va considerar de manera favorable la protecció d'aquest paisatge.  
Adequació territorial  
Quant a la compatibilitat de l'actuació amb els usos del territori previstos en la planificació municipal, ha d'assenyalar-se que les parcel·les vinculades a la instal·lació de producció se situen íntegrament en sòl no urbanitzable comú i sòl no urbanitzable de protecció especial paisatgística i forestal (subparcel·les b de les parcel·les 115 i 130 del polígon 12) i aquest ús en sòl protegit no està expressament prohibit. Mitjançant informe urbanístic de l'Ajuntament de Salinas, el contingut del qual consta en l'expedient 9/7464-ZZU, s'ha comprovat la favorable ubicació respecte als usos previstos.  
El sòl d'especial protecció està inclòs en l'àmbit del Pla especial del paisatge i del medi natural, i forma al seu torn part del terreny forestal estratègic per tractar-se de sòl forestal inclòs en l'àrid alacantí. La instal·lació de producció respectarà ambdós àmbits de protecció.  
  
Patrimoni cultural  
La memòria d'impacte patrimonial realitzada exposa que no s'han localitzat jaciments arqueològics situats a menys de 500 m de la PSF. La prospecció de l'àmbit tampoc ha detectat elements que poden fer sospitar la presència d'aquests elements. L'àmbit no és apte per a albergar jaciments paleontològics.  
En les parcel·les vinculades a la instal·lació s'han localitzat murs de maçoneria en sec que hauran de conservar-se.  
Destaca la presència, com a elements del patrimoni cultural etnològic, de les cases tradicionals com la Casa Bodega de la Noveldera i aljub adjacent, que hauran de ser conservats i abalisats, descansador i murs de maçoneria en sec, que haurien de ser conservats i, si és necessària la seua afecció puntual, conservar-se les pedres per a procedir a la restauració dels finals dels murs. Així mateix, haurà d'abalisar-se la Casa Nova per a evitar qualsevol tipus d'afecció.  
Amb data de 12 d'abril de 2022, la Direcció General de Cultura i Patrimoni va emetre informe favorable, les condicions del qual s'incorporaran a la present resolució.   
  
Riscos:  
Quant als riscos presents en l'àmbit, la cartografia del PATRICOVA (Pla d'acció territorial per a la prevenció del risc d'inundació a la Comunitat Valenciana) no cartografia l'existència de zones inundables, si bé hi ha xicotets barrancs procedents de la Serra de l'Ombria que poden generar algun tipus d'esdeveniment.  
El 18 de gener de 2021, el Servei de Gestió Territorial va emetre informe en la tramitació de l'avaluació d'impacte ambiental pel tràmit simplificat (EIAS), en el qual considera la instal·lació de producció viable condicionada en estar la planta afectada de manera puntual per perillositat d'inundació, ateses les determinacions del PATRICOVA (Pla d'acció territorial de caràcter forestal per a la prevenció del risc d'inundació a la Comunitat Valenciana) i considerant la planta viable sempre que queden lliures de mòduls aquestes zones inundables.  
  
Aquestes zones es corresponen amb part de les parcel·les 126, 128 i 129 del polígon 12 i part de la parcel·la 11 del polígon 7 de Salinas.  
Pel fet que la PSF se situa a menys de 500 m de zona forestal, el projecte incorpora un plec de prevenció d'incendis forestals en el qual s'estableix una franja de protecció de 20 m al costat de la zona forestal situada al sud de l'actuació.  
Biodiversitat   
No s'ha localitzat en l'àmbit de la planta de producció hàbitats prioritaris. La documentació presentada inclou un exhaustiu estudi d'avifauna en el qual els aspectes més destacables són la utilització de la zona per un gran nombre d'aus, destacant-ne les passeriformes i pseudoestepàries. En l'ús de la zona també destaquen les espècies de bosc amb hàbits de caça nocturns com ara el mussol i, encara que els albiraments són escassos, l'àrea constitueix una zona d'espai vital de nombrosos rapinyaires com l'àguila cuabarrada, àguila reial i àguila marcenca, per la qual cosa el projecte haurà d'incorporar mesures correctores i preventives a fi d'evitar efectes ambientals significatius.  
- Línia de 66 kV:  
Afeccions ambientals i adequació territorial:  
S'inicia en l'ST Petrer des d'on parteix i va en traçat aereosubterrani durant 17.684,08 m aproximats, dels quals uns 10.494,9 seran aeris i 7.189,18 seran subterranis. La línia va en la seua major part pel terme municipal d'Elda.  
En els seus primers quilòmetres, la línia va aèria vorejant per l'est i el nord la Serra del Bateig, endinsant-se en el terme municipal d'Elda, gira a l'est de la serra, en sòl protegit (forestal, paisatgístic). Abans de creuar en aeri el Vinalopó circula a uns 200 m del jaciment arqueològic de l'edat del bronze (el pont de la Jaud) i es dirigeix cap al polígon industrial Finca Lacy endinsant-se en sòl no urbanitzable comú. Després d'un xicotet tram en subterrani, es dirigeix al nord i s'endinsa en terreny forestal, a l'est del polígon industrial Campo Alto.  
  
En aquest tram, valorar la possibilitat de desviar la línia per camins i zones marginals del polígon industrial seria fonamental per a evitar l'afecció a terreny forestal, i es complirien, així mateix, les directrius de l'òrgan competent en infraestructura verda i paisatge que recomana majors trams soterrats de la línia per camins. Aquesta alternativa haurà d'estudiar-se i dur-se a terme, tret de condicions tècniques o administratives que ho impedisquen. L'Ajuntament d'Elda, a través dels informes emesos, també considera de manera favorable la possibilitat de soterrament de majors trams de la LE.  
D'altra banda, cal assenyalar que, en el cas que no puga modificar-se el traçat de la línia segons l'anteriorment exposat, no es podrà considerar com a alternativa el soterrament de la línia en terreny forestal en el qual es localitze l'hàbitat prioritari 1520 (Timonedes gipsícoles), atés que el desbrossament necessari per al soterrament podria generar efectes ambientals significatius sobre l'hàbitat protegit. En qualsevol cas, haurà d'estudiar-se la ubicació dels suports desplaçant-los el més possible cap a les zones més degradades (llindes de camins, zones desproveïdes de vegetació o prèviament antropitzades, per exemple). Aquest criteri serà, així mateix, aplicable en els casos en els quals és necessari obrir xicotetes vies d'accés per a la instal·lació dels suports.  
En aquest sentit, l'òrgan competent en matèria d'espais naturals i biodiversitat considera necessari prospectar les zones d'afecció i, especialment, en el cas de les zones on es localitza l'hàbitat prioritari 1520, valorar l'afecció a les espècies integrants de l'hàbitat, rares, fràgils i amenaçades, i evitar la seua afecció mitjançant desplaçament dels suports de la línia.  
En matèria de paisatge, cal indicar que les cotes d'execució de la línia en aeri, superiors als eixos de comunicació, farien així mateix altament visible la línia elèctrica des del cementeri d'Elda, per la qual cosa el seu desviament per camins en traçat soterrat eliminaria aquest impacte sobre el paisatge.   
A partir del cementeri nou d'Elda, la línia torna a anar subterrània per camins fins a arribar al paratge de les Canyades Baixes en què torna a anar aèria, àmbit on torna a localitzar-se l'hàbitat prioritari 1520 i en l'àmbit de sòl forestal comú.   
A partir del suport 40, la línia va totalment per terreny forestal, evitant el pas per terreny forestal arbrat, que és considerat com a terreny forestal estratègic. Finalment, la línia es dirigeix al final de Salinas vorejant la Serra de l'Ombria.  
La línia, malgrat els trams soterrats, passarà de tindre 36 suports a 51, augment de suports que es produeix, sobretot, per a evitar el pas per la Serra del Bateig. En aquesta zona, és factible l'eliminació de part dels suports construint la línia soterrada, segons informe emés per l'òrgan competent en ordenació territorial.  
Per a l'accés als punts de construcció de la línia s'utilitzaran, en general, sendes existents, per la qual cosa l'impacte serà escàs. L'obertura d'accessos, segons plans aportats serà puntual.  
El soterrament de la línia als voltants de la Llacuna de Salinas afecta l'àmbit cartografiat dels hàbitats 1420 i 1430 i, en general, l'orla de vegetació que envolta la llacuna, per la qual cosa no pot considerar-se el soterrament de la línia en aquesta zona en sentit favorable. L'informe de l'òrgan competent en biodiversitat i espais naturals protegits, ha considerat aquest traçat desfavorablement, per la qual cosa haurà de ser modificat i ajustar-se als camins existents situats fora de la zona protegida i del seu perímetre de protecció.  
Quant al paisatge, l'inici del traçat de la línia afecta el PRR 20. Serres de l'interior d'Alacant, Mariola, Maigmó i Penya Roja, si bé de manera marginal, mentre que en el seu tram final afecta el PRR 30 Vinyes d'Alacant.  
El promotor proposa l'aplicació de les mesures preventives i correctores següents:  
En fase d'obres, s'aplicaran mesures correctores de caràcter general en matèria de prevenció de generació de residus i de gestió d'aquests, així com dirigides a evitar la contaminació de sòls per abocaments accidentals (habilitació de zones impermeabilitzades, llavada de formigoneres (en general) en els seus llocs d'origen. Altres mesures preventives consistiran en l'abalisament de la vegetació d'interés per a evitar-ne l'afecció, trituració i incorporació al sòl de restes vegetals.  
  
Per a les possibles espècies que puguen tindre el seu hàbitat en l'àmbit i amb la finalitat d'evitar mortaldat de fauna en fase d'obres, les rases comptaran amb elements que en faciliten la fugida.  
Segons documentació aportada, un dels majors impactes de les instal·lacions fotovoltaiques pot produir-se per afecció a l'avifauna, per la qual cosa s'ha realitzat un estudi específic el contingut del qual es resumirà en apartats posteriors d'aquesta resolució.  
Amb la condició de fomentar la població d'amfibis i avifauna, es preveu crear dues tolles amb una superfície mínima de 78 m2, d'argila compactada o formigó impermeabilitzat recoberta d'un mínim de 15 cm de terra vegetal. Aquesta mesura haurà de ser corregida evitant la impermeabilització amb formigó.  
D'altra banda, i amb la condició de fomentar la presència de quiròpters i aus, es preveu implantar al llarg de tota la superfície a ocupar per les instal·lacions sis (6) caixes niu específiques per a aquests tipus d'exemplars. A més, també es proposa la instal·lació de quatre (4) atalaiadors distribuïts en la planta.  
El projecte preveu la realització de clapers per als conills. No obstant això, el municipi de Salinas està inclòs en la llista de termes municipals afectats per la sobreexplotació de conills, per la qual cosa aquesta mesura no podrà dur-se a terme (Resolució de 31 d'agost de 2020, del director general de Medi Natural i Avaluació Ambiental d'actualització de l'Ordre d'11 de juny de 2009) segons l'exposat.   
S'evitarà la utilització del foc en l'entorn de la plantació, i s'aplicaran les mesures del Decret 7/2004, de 23 de gener, del Consell de la Generalitat; el projecte d'obra haurà de recollir dins dels seus plecs de condicions tècniques aquest plec general de normes de seguretat en prevenció d'incendis forestals, a observar en l'execució d'obres i treballs que es realitzen en el medi forestal o els seus voltants.  
  
Sobre aquest tema, aquest òrgan ambiental considera que hauran de tindre's en compte la totalitat de les mesures que siguen aplicables en matèria de prevenció d'incendis forestals.  
En matèria de patrimoni cultural, d'acord amb l'article 63 de la Llei 4/1998, d'11 de juny, del patrimoni cultural valencià, si durant les obres aparegueren restes arqueològiques o paleontològiques o indicis de la seua existència, el promotor, el constructor i el tècnic director de les obres estaran obligats a suspendre immediatament els treballs i a comunicar la troballa en els termes establits en l'article 65 de l'esmentada llei, el règim de la qual s'aplicarà íntegrament.  
Es complirà el que s'estableix en la resolució emesa pel Servei Territorial de València de la Conselleria d'Educació, Cultura i Esport en relació amb el tràmit d'avaluació d'impacte sobre el patrimoni historicoartístic i arqueològic iniciada pel promotor.  
Finalment, es resumeix l'estudi d'avifauna realitzat pel promotor en el qual es descriu, analitza i valora els efectes de la PSF i LE sobre el medi ambient:  
En el traçat de la infraestructura elèctrica d'evacuació es van poder localitzar sis (6) espècies d'aus rapaces (arpella, àguila calçada, àguila marcenca, aligot comú, xoriguer comú i esparver comú). Pel que fa a les característiques de les comunitats presents, destaquen les passeriformes i espècies pseudoestepàries, espècies en regressió en tota la Península Ibèrica, i es considera la biodiversitat existent com a alta.  
  
Durant la fase d'obres es produiran afeccions a conseqüència de la pèrdua, fragmentació i alteració d'hàbitats per la instal·lació dels mòduls fotovoltaics i per l'obertura de nous accessos, la fonamentació dels suports, l'armat i la hissada de les torres, l'estesa dels cables i l'obertura del carrer de seguretat en la línia d'evacuació, que repercuteixen especialment sobre la fauna terrestre. També es poden produir afeccions sobre tota la fauna present en l'àrea d'estudi, ja que poden variar les seues pautes de comportament a conseqüència dels sorolls, major presència humana, moviment de maquinària i altres molèsties que les obres poden ocasionar.  
L'aplicació d'un calendari d'obres serà fonamental per a evitar efectes moderats sobre les aus.  
Durant la fase d'explotació, les majors afeccions per a l'avifauna són la pèrdua i alteració de l'hàbitat, així com la col·lisió contra la línia elèctrica d'evacuació (en cas de ser aquesta aèria o presentar alguns trams aeris).  
La instal·lació de producció pot produir efectes positius sobre les aus que s'alimenten d'espècies que utilitzaran l'àmbit de les instal·lacions, com ara conills, sobretot rapinyaires nocturns, però la presència dels panells tindrà efectes dissuasius sobre els grans rapinyaires, que no utilitzaran la zona com a zona de caça i impediran, per falta d'espai físic, la caça entre panells d'aquestes aus.  
La implantació de mesures correctores podria facilitar la utilització de l'espai de la PSF com a hàbitat de les aus pseudoestepàries, entre altres. No obstant això, altres espècies per a les quals la nova situació no resulta beneficiosa desapareixeran de la zona.  
La col·lisió d'aus amb els panells és un risc estudiat i si bé no és major que en altres infraestructures, es deriva de l'emissió de llum polaritzada pels panells que porten a aus i a un gran nombre d'insectes a confondre'ls amb superfícies d'aigua. No es descarten accidents per caça a gran velocitat, per la qual cosa l'augment de la separació entre panells és rellevant. La falta d'experiència en aquest sentit no permet especificar mesures correctores sobre aquest tema i és necessari establir una vigilància d'almenys dos anys sobre el comportament de l'avifauna.  
  
Pel que fa a aquest aspecte, la instal·lació de panells fotovoltaics amb tractament antireflectant, podria evitar en part del problema, per la qual cosa haurà de considerar-se com una mesura correctora. Respecte a les zones de caça i als possibles xocs, la separació entre carrers és fonamental per a evitar la pèrdua de la zona com a zona de caça.  
El principal problema d'aquestes instal·lacions és la col·lisió d'aus amb les línies d'evacuació. Encara que les línies elèctriques de nova construcció porten dispositius per a evitar la mort per electrocució, les línies d'evacuació poden provocar la mort d'aus rapaces i altres espècies d'aus per col·lisió contra el cablejat. Es considera que podria haver-hi un cert risc de col·lisió sobre diverses rapinyaires que nidifiquen en l'àmbit d'estudi, concretament sobre diversos territoris d'àguila real i àguila cuabarrada, falcó pelegrí i mussol reial, així com sobre diverses rapinyaires forestals que nidifiquen en els ambients forestals que circumden el projecte (esparver comú, àguila calçada, àguila marcenca i aligot comú).  
Sinergies  
Dins d'un buffer de 10 km entorn de l'emplaçament seleccionat per a la PSF Serol i infraestructura d'evacuació, en l'actualitat hi ha diferents projectes d'energia solar fotovoltaica que inclouen tant les plantes solars com les línies aèries d'evacuació, així com altres infraestructures de diferent naturalesa (diverses carreteres, nuclis urbans, polígons industrials, etc.). Per tant, l'àrea d'estudi considerada per a analitzar els efectes sinèrgics sobre la fauna s'engloba en un buffer de 10 km al voltant de les esmentades infraestructures.  
Les principals afeccions estarien associades a la pèrdua d'efectius per pèrdua/fragmentació d'hàbitat i efecte barrera.  
En principi, la distància de seguretat entre parcs solars fotovoltaics projectats i línies elèctriques (tant existents com previstes), permetria la permeabilitat al vol de les aus. No obstant això, l'efecte acumulatiu per l'increment de parcs solars i, especialment, línies d'evacuació aèria, podria augmentar el risc de col·lisió de les aus. Per tant, en aquest cas, la sinergia en relació amb el factor pèrdua/alteració d'hàbitat es considera mitjana.  
Respecte a l'efecte barrera, la separació entre les diferents plantes solars fotovoltaiques projectades, la distància de seguretat que s'estableix amb altres línies elèctriques hauria de permetre la permeabilitat al vol de les aus. En relació amb la línia elèctrica d'evacuació, la separació entre els suports unida a la distància de seguretat amb els parcs fotovoltaics i les línies elèctriques existents i en projecte, hauria de permetre la permeabilitat al vol de les aus. L'increment d'infraestructures en la zona podria suposar un impacte acumulatiu dels efectes negatius sobre les poblacions d'aus.   
Tenint en compte l'acumulació de diferents projectes d'energia solar fotovoltaica que inclouen tant les plantes solars com les línies aèries d'evacuació (en fase de tràmit i/o en estat de tramitació), així com l'existència d'altres infraestructures (diverses carreteres, nuclis urbans, polígons industrials, etc.), es considera que hi ha un efecte sinèrgic, si bé l'efecte barrera es considera mitjà. Quant als efectes sinèrgics que fan referència als quiròpters, la PSF produirà un efecte sinèrgic baix per alteració de l'hàbitat, l'efecte barrera a causa de la presència d'altres infraestructures es considera mitjana, principalment per la LAAT. S'espera una baixa sinistralitat a causa dels escassos albiraments realitzats de les diferents espècies.  
Finalment, l'estudi d'avifauna proposa les següents mesures específiques per a evitar efectes ambientals significatius sobre rapinyaires:  
Evitar executar la fase d'obres més sorolloses en època de nidificació en les èpoques compreses entre febrer i juliol, instal·lació d'elements anticol·lisió en les infraestructures perpendiculars al sòl, realització de clos perimetral amb malla cinegètica i separada 20 cm del sòl per a permetre el pas de fauna, s'evitaran treballs nocturns.  
En la fase de funcionament, s'aplicaran les següents mesures:   
Les instal·lacions comunes d'evacuació hauran de complir les prescripcions establides en el Reial decret 1432/2008, de 29 d'agost, pel qual s'estableixen mesures per a la protecció de l'avifauna contra la col·lisió i l'electrocució en línies elèctriques d'alta tensió.  
Se senyalitzarà el cable de terra mitjançant dispositius salvaaus de triple aspa o de balanceig d'aspa que augmenten la seua visibilitat, instal·lació de balises reflectores per a minimitzar les possibles col·lisions amb els mòduls fotovoltaics, poden instal·lar-se pals de fusta d'uns 8-10 m d'alçària cada 200 m de clos, per la part externa del clos, per al perxatge o posada de les rapinyaires per a facilitar l'observació, vol i caça de les potencials preses.  
Per a evitar col·lisions amb els closos, es realitzaran abalisaments amb plaques metàl·liques o similar. Per a evitar la fragmentació de l'hàbitat, els closos hauran de guardar una distància de 100 m amb llits, barrancs, rius i zones forestals, plantació d'herbàcies per a afavorir la proliferació d'insectes i l'hàbitat de les pseudoestepàries, col·locació de caixes niu de mussol europeu i òbila, per a evitar la proliferació de micromamífers a l'interior de les instal·lacions.  
Com a mesura de caràcter general per a la instal·lació de la línia d'evacuació, l'estudi recorda que s'haurà de tindre en compte que el pas per terrenys forestals pot requerir l'aplicació de les mesures de prevenció del Decret 150/2010, de 24 de setembre, del Consell, pel qual es modifica el Reglament de la Llei 3/1993, de 9 de desembre, de la Generalitat, forestal de la Comunitat Valenciana, i s'aprova la instrucció tècnica ITMVLAT per al tractament de la vegetació en la zona de protecció de les línies elèctriques aèries d'alta tensió amb conductors nus, aspecte que aquest òrgan ambiental considera que reforça la necessitat d'evitar el pas de la línia per terrenys forestals.  
L'estudi d'avifauna indica els possibles impactes favorables que pot generar la instal·lació, com per exemple l'increment d'espècies-presa a l'interior que pot generar augment de preses per a rapinyaires en la zona; l'increment de vegetació natural pot contribuir a l'augment de les poblacions d'insectes; poden constituir zones d'alimentació de rapinyaires; possible augment de poblacions de passeriformes; millora de la vegetació natural de la zona, ja que es respectarà la vegetació dels seguidors entre carrers; no s'aplicaran herbicides, per la qual cosa es millorarà la contaminació difusa, i augmentarà la biodiversitat botànica.  
  
La distància entre clavaments de files (4 m) i entre panells de files contigües permetria la caça de rapinyaires.   
En el pla de vigilància ambiental proposat s'inclourà el seguiment d'avifauna i fauna catalogada, s'enviarà anualment un informe a l'òrgan competent en vida silvestre. En aquest informe es tindrà en compte l'estudi de l'espècie Aquila fasciata.  
Programa de vigilància ambiental   
L'objectiu és verificar el compliment de les mesures preventives i correctores proposades mitjançant accions de seguiment i vigilància.  
Valoració global  
A causa de la complexitat tant del projecte presentat com de la seua tramitació, aquest òrgan ambiental considera necessari destacar de la valoració realitzada el següent:  
1. Instal·lació de producció (PSF):  
- D'acord amb les al·legacions presentades, el promotor no ha valorat adequadament els possibles efectes ambientals sobre la Llacuna de Salinas, aspecte que al costat de la necessitat de modificar la PFS, va motivar (entre altres) la realització d'un procediment ordinari. La necessitat d'evitar que el corredor existent entre la Serra de l'Ombria i la Llacuna supose un efecte barrera per a la fauna, es deteriore de manera significativa el paisatge i el seu patrimoni etnològic motiven suficientment les mesures correctores imposades pels diferents òrgans en matèria de paisatge, biodiversitat, espais protegits i patrimoni cultural, mesures que contribuiran a evitar impactes ambientals significatius.  
  
- No s'ha valorat la presència de terrenys amb ús forestal en l'àmbit de la PSF. No obstant això, aquest òrgan ambiental ha motivat la necessitat de dotar de la mateixa protecció terrenys que són limítrofs i tenen atorgats valors ambientals.  
- Respecte al risc d'inundació i les consideracions realitzades per l'òrgan competent en què s'assenyala una possible modificació posterior de l'àmbit restringit per presentar risc d'inundació i ser incompatible amb el PATRICOVA, s'indica que qualsevol modificació posterior a aquesta resolució només serà possible en l'àmbit del procediment ambiental que corresponga i en el qual es tindran en compte els criteris manifestats en aquesta valoració.  
2. Línia d'evacuació  
Atesos els informes sectorials emesos, el contingut de les al·legacions i la valoració realitzada per aquest òrgan ambiental, no es pot més que concloure la necessitat de millora de la línia d'evacuació a fi de fer-la compatible amb la preservació dels valors que alberga la Llacuna de Salinas, disminuir els impactes sobre les zones forestals, i augmentar les mesures de prevenció d'impactes sobre aus i quiròpters.  
  
Per això, ha d'augmentar el seu pas per camins i procedir-ne al soterrament, cosa que és factible segons l'informe de l'Ajuntament d'Elda.  
A causa del pas per zones on es localitzen hàbitats prioritaris, sent-ne el 1520 el de major fragilitat, ha d'evitar-se al màxim qualsevol tipus d'afecció. Si bé l'òrgan competent en biodiversitat adverteix, a més, dels impactes sobre les espècies dels hàbitats 6220 i 9560, ha d'indicar-se que l'hàbitat 6220 no és prioritari en l'àmbit de la Comunitat Valenciana, però pot incloure espècies que hagen de ser objecte de protecció.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.b de la Llei 21/2013, de 9 de desembre.  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
De conformitat amb l'article 1 del RDL 23/2020, de 23 de juny, pel qual s'aproven mesures en matèria d'energia i altres àmbits per a la reactivació econòmica, els titulars dels permisos d'accés per a instal·lacions de generació d'energia elèctrica que hagueren obtingut aquests permisos en data posterior al 27 de desembre de 2013, i abans de l'entrada en vigor d'aquest reial decret llei, hauran d'acreditar el compliment de les següents fites administratives en uns terminis no superiors als estipulats a continuació. (…) b) Si el permís d'accés es va obtindre amb posterioritat al 31 de desembre de 2017 i abans de l'entrada en vigor d'aquest reial decret llei: 2n Obtenció de la declaració d'impacte ambiental favorable: 31 mesos (…) que serà computat des del 25 de juny de 2020.   
 De conformitat amb l'article 39.3 de la Llei de procediment administratiu comú de les administracions públiques (LPACAP): excepcionalment, podrà atorgar-se eficàcia retroactiva als actes quan es dicten en substitució d'actes anul·lats, així com quan produïsquen efectes favorables a l'interessat, sempre que els supòsits de fet necessaris existiren ja en la data a què es retrotraga l'eficàcia de l'acte i aquesta no lesione drets o interessos legítims d'altres persones.   
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que tinc resolc,  
  
  
Primer  
Formular aquesta declaració d'impacte ambiental del Projecte de parc solar fotovoltaic i infraestructura d'evacuació (Serol), promogut per Esparity Solar ES Generación Verde 1, SL, en els termes municipals de Salinas, Elda i Petrer, en la qual s'estableixen les condicions ambientals, incloses les mesures preventives, correctores i compensatòries que resulten de l'avaluació ambiental efectuada i que s'exposen a continuació, en les quals s'ha de desenvolupar el projecte per a l'adequada protecció del medi ambient i els recursos naturals, la qual cosa no eximeix el promotor de l'obligació d'obtindre totes les autoritzacions ambientals que siguen legalment exigibles.  
Atesos els antecedents i fonaments de dret exposats, es resolen les condicions del projecte i les mesures preventives, correctores i compensatòries dels efectes adversos sobre el medi ambient, que s'estableixen en els termes següents:   
1. Instal·lació de producció:  
a) Quedaran exemptes d'ús:  
- Les parcel·les 115, 23 i 124 per tindre característiques similars a les incloses com a terreny forestal estratègic en PATFOR.  
- Les zones inundables de les parcel·les 126, 128 i 129 del polígon 12 i part de la parcel·la 11 del polígon 7.  
b) S'establiran els perímetres de protecció i les condicions de prevenció d'incendis que s'establisquen en la legislació vigent i que hauran de ser imposades per l'òrgan competent.  
d) Amb la finalitat de no interferir en el règim hídric de la Llacuna de Salinas, no s'actuarà sobre la normal inundació del terreny. Haurà de promoure's la infiltració dels escolaments generats pels panells solars en el terreny i el promotor haurà d'establir les mesures que considere oportunes com ara rases filtrants o similar.  
f) No podran realitzar-se clapers com a mesura correctora a causa de l'excés de conills en l'àrea de construcció de la planta i es vigilaran els moviments de terra, en aplicació del que es disposa en l'Ordre d'11 de juny de 2009 esmentada.  
g) S'aplicaran bones tècniques ambientals en la realització de les obres, evitant la neteja de formigoneres en la zona, gestionant els residus segons la seua naturalesa i disposant d'elements de neteja i recollida de possibles abocaments.  
h) Condicions en matèria de medi natural i biodiversitat:  
Es compliran les condicions dels informes emesos en dates de 19 de gener de 2023 i dels quals destaquen les següents:  
- Minimització dels moviments de terra, conservació de l'horitzó superficial del sòl in situ. Després de la construcció, restauració fisiogràfica edàfica i vegetal, de manera diligent i progressiva segons finalització. S'adoptaran mesures addicionals de conservació de sòls en superfícies on s'hagen de generar nivells erosius superiors a 25 t/ha/any. Es corregiran els regalls i barrancs que es formen en pluges intenses. En aquest mateix sentit i per a evitar l'erosió, no es permetrà l'eliminació de bancals.  
- Els camins es construiran mitjançant la millora del ferm natural i es minimitzarà el moviment de terres. Es dotarà la xarxa viària d'estructures de drenatge transversal i longitudinal dimensionades per als cabals màxims esperables.  
- S'evitarà el pas de vehicles per zones de tàlvegs, excepte casos imprescindibles. Després de la finalització de les obres, es prohibirà la circulació de vehicles fora dels camins definits.  
- S'hauran de disposar els panells solars a manera d'illes en superfícies no superiors a 10 ha i es disposarà de corredors de vegetació entre aquestes que permeten el pas de fauna.  
- Com a mesura compensatòria, el promotor haurà d'incorporar al projecte una superfície addicional almenys del 25 % de l'actual superfície afectada en la qual es mantindran, durant tota la vida del projecte, els cultius tradicionals que permeten les postes d'avifauna.   
- S'instal·laran tolles per a amfibis.  
- Es mantindrà una capa de cultiu herbaci en totes les instal·lacions.  
  
- Es conservarà l'arbratge major de 5 m d'alçària.  
- El clos perimetral complirà amb el que es disposa en el Decret 178/2005, de 18 de novembre, del Consell de la Generalitat, pel qual s'estableixen les condicions dels closos en el medi natural i dels tancaments cinegètics. A més, per a evitar la col·lisió d'aus contra el clos de la planta solar s'ha de col·locar de plaques metàl·liques o d'un material plàstic fabricat en poliestiré o similar, de color blanc i acabat mat de 25 x 25 cm.  
- Amb la finalitat de protegir l'avifauna, les obres es realitzaran fora del període comprés entre l'1 d'abril i el 31 de juliol.   
- Per a mantindre o limitar el creixement de vegetació en la planta solar, no es podran emprar herbicides, i serà recomanable la ramaderia extensiva o el desbrossament selectiu mecanitzat d'aquesta.  
- En la fase de desmantellament es restituirà el relleu original i s'establiran mesures generals de protecció del sòl en zones amb pèrdues superiors a 10 t/ha/any o pendents majors del 10 %.  
i) Condicions en matèria de paisatge: es compliran tots els condicionants de l'informe del Servei d'Infraestructura Verda i Paisatge de data 16 de gener de 2023, del qual es destaca el següent:  
- Els vials interiors de la PSF tindran un acabat d'acord amb la tonalitat de les terres de la parcel·la.  
- Les edificacions tindran acabat monocapa i pintat amb colors similars al terreny circumdant.   
- Es mantindran les plantacions d'arbres fruiters en l'interior dels recintes que no resulten afectats pels panells.  
- S'evitarà l'efecte corredor en la Vereda de Pozo Hondo.  
- Es mantindran les illes vegetals i els arbres forestals identificats i l'explotació agrícola de regadiu (pereres).  
- Es fraccionarà el recinte més al nord-oest per a mantindre el camí rural tangent a la Casa de Romualdo i el camí que va des del Corriol de Pou Profund i que connecta amb la bassa d'aigua.  
- Es recularà 15 m el clos pròxim a les cases de Romualdo i Nova i se circumscriurà a les zones ocupades pels panells.   
- Es crearà un espai de transició d'almenys 25 m des del clos a l'inici del terreny forestal estratègic i 50 m des de l'inici de la bassa existent.  
  
j) Els panells fotovoltaics comptaran amb tractament antireflectant.  
2. Instal·lació d'evacuació:  
a) El soterrament de la línia en l'àmbit de la Llacuna de Salinas s'haurà de realitzar per la xarxa de camins agrícoles que hi ha fora de la zona humida i de la seua zona de protecció.   
b) Al terme municipal d'Elda, la línia s'haurà d'ajustar al que s'ha proposat en els informes tècnics emesos. Es procedirà al soterrament de la línia per camins en la zona factible per a això, indicada en l'informe de l'òrgan competent en ordenació territorial als voltants de la Serra del Bateig.   
c) En la resta del traçat, de manera general i llevat que motius tècnics degudament justificats ho impedisquen, la línia haurà d'ajustar-se a camins o zones antropitzades i evitar o minimitzar en la mesura que siga possible el seu pas per terreny forestal segons allò exposat en la part expositiva d'aquesta resolució.   
c) En el cas que per motius tècnics justificats no puga excloure's el traçat de la línia per zona forestal, amb presència dels hàbitats prioritaris 6220, 9560 i, especialment, 1520, es realitzarà una prospecció prèvia a fi d'evitar que els suports de la línia afecten espècies pròpies dels hàbitats 6220, 9560, 1520. Es reduirà al màxim l'afecció a l'hàbitat 1520 i s'evitarà l'afecció a espècies integrants de l'hàbitat. En qualsevol cas, l'estesa de conductors i suports es dirigirà preferentment cap a zones antropitzades.  
d) La línia d'evacuació projectada haurà de complir les prescripcions tècniques i mesures de prevenció descrites en els articles 6 i 7 del Reial decret 1432/2008, de 29 d'agost, pel qual s'estableixen mesures per a la protecció de l'avifauna contra la col·lisió i l'electrocució en línies elèctriques d'alta tensió, així com les que siguen aplicables en el cas que vagen per terreny forestal.  
3. En matèria de patrimoni cultural:  
a) Es realitzarà seguiment arqueològic dels moviments de terra en fase d'obres.  
b) Amb la finalitat d'evitar qualsevol tipus d'afecció en fase d'obres, s'abalisaran la Casa Bodega de Noveldera i aljub adjacent, habitatge, caixa d'aljub, sifó i els escolaments que l'alimenten i descansador, situats al costat de la cuneta del camí Nou de Monòver a Sax. També s'abalisarà l'entorn de la Casa Nova.  
c) Es conservaran les estructures de maçoneria en sec. En el cas que resulte necessària la seua afecció, es reservaran les pedres per a posteriors reposicions. Els extrems d'aquestes estructures que queden afectades hauran de reposar-se. En el cas que l'escullera del Barranc de la Penya haja de ser reforçada, s'atendrà aquests mateixos criteris.  
4. Vies pecuàries: es respectarà la funcionalitat ambiental i l'amplària legal de les vies pecuàries existents en l'àmbit de la PFS o la línia d'evacuació, tant en la fase d'obres com de funcionament.  
5. Prevenció de riscos: tant en fase de construcció com de funcionament o en treballs de manteniment de la línia que s'executen a menys de 500 m de terreny forestal, s'aplicarà el Decret 7/2004, de 23 de gener, del Consell de la Generalitat Valenciana, sobre mesures de seguretat i prevenció d'incendis forestals a observar en l'execució d'obres i treballs que es realitzen en terrenys forestals o als seus voltants.  
  
- Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
Atés que l'expedient complet es va rebre el 27 de març de 2023, la impossibilitat de dictar resolució a causa del volum d'expedients tramitats per aquest òrgan administratiu, fins i tot havent-se habilitat els mitjans personals i materials per a complir-ne el despatx i atés que la fita administrativa marcada en l'RDL 23/2020, de 23 de juny, constitueix una circumstància singular, es pot atorgar excepcionalment eficàcia retroactiva a data 27 de març de 2023 a aquesta declaració d'impacte ambiental, excepte millor fonament en dret i sense perjudici del que així determine l'òrgan substantiu, en estimar que no es lesionen drets o interessos legítims d'altres persones.   
   
  
Tercer  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs, sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Quart  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, que fan referència tant al contingut de l'autorització com a la publicitat de la decisió.  
  
València, 30 de març de 2023.- El director general de Qualitat i Educació Ambiental: Joan Piquer Huerga.»